b"\n_START_ARTICLE_\nAfanomicosi\n_START_SECTION_\nTransmissi\xc3\xb3 i patog\xc3\xa8nesi\n_START_PARAGRAPH_\nDiverses esp\xc3\xa8cies de crancs de riu d'Am\xc3\xa8rica s\xc3\xb3n vectors d'aquesta malaltia, com el cranc senyal (Pacifastacus leniusculus), el cranc de riu americ\xc3\xa0 (Procambarus clarkii) o el cranc americ\xc3\xa0 ratllat o cranc dels canals (Orconectes limosus). Aquestes esp\xc3\xa8cies s\xc3\xb3n resistents al par\xc3\xa0sit; tanmateix, la malaltia els pot produir la mort si es troben en condicions d'estr\xc3\xa9s. Una vegada que A. astaci envaeix el seu hoste, produeix zo\xc3\xb2spores biflagel\xc2\xb7lades. Aquestes zo\xc3\xb2spores es desplacen en la massa d'aigua amb els corrents. L'acci\xc3\xb3 antr\xc3\xb2pica tamb\xc3\xa9 pot contribuir a la seva dispersi\xc3\xb3, car les zo\xc3\xb2spores es poden trobar en utensilis de pesca, com ara botes d'aigua o salabres, i si no es prenen mesures adequades de desinfecci\xc3\xb3 es poden contaminar zones que pr\xc3\xa8viament no s'havien vist afectades. Tamb\xc3\xa9 s'ha documentat la transmissi\xc3\xb3 de la malaltia mitjan\xc3\xa7ant peixos que es desplacen d'una conca hidrogr\xc3\xa0fica a una altra. La dispersi\xc3\xb3 de les zo\xc3\xb2spores \xc3\xa9s menys efectiva si la temperatura de l'aigua \xc3\xa9s baixa._NEWLINE_Quan les zo\xc3\xb2spores arriben a un cranc, s'instal\xc2\xb7len a zones danyades de la cut\xc3\xadcula. Una vegada col\xc2\xb7locades, s'enquisten i es desprenen del flagel per comen\xc3\xa7ar a desenvolupar-se en l'hoste. Una zo\xc3\xb2spora que no s'hagi col\xc2\xb7locat en un cranc no es desenvolupa, per\xc3\xb2 es pot desprendre del quist i tornar al medi aqu\xc3\xa0tic per trobar un altre hoste, proc\xc3\xa9s que es pot repetir fins a tres vegades._NEWLINE_Quan la zo\xc3\xb2spora germina dins de la cut\xc3\xadcula no-esclerotitzada, envaeix la cavitat interna del cranc mitjan\xc3\xa7ant el desenvolupament d'un miceli aseptat. Per fer-ho, A. astaci produeix peptidases, quitinases i esterases, enzims que faciliten la penetraci\xc3\xb3 del miceli a la cut\xc3\xadcula. Els crancs originaris de Nord-am\xc3\xa8rica aconsegueixen encapsular les espores en melanina, cosa que impedeix l'acci\xc3\xb3 dels micelis, a difer\xc3\xa8ncia dels crancs d'origen europeu, que acaben morint.\n_START_SECTION_\nHist\xc3\xb2ria i esp\xc3\xa8cies vulnerables\n_START_PARAGRAPH_\nAl tercer quart del segle XIX aparegu\xc3\xa9 la malaltia a Europa en algun lloc al llarg de la frontera de Fran\xc3\xa7a i Alemanya, i des d'all\xc3\xa0 s'estengu\xc3\xa9, d'una banda, a trav\xc3\xa9s del riu Danubi cap a la mar Negra i, de l'altra, a trav\xc3\xa9s de la zona nord d'Alemanya fins a R\xc3\xbassia, Finl\xc3\xa0ndia i Su\xc3\xa8cia. En aquest \xc3\xbaltim pa\xc3\xads, la plaga aparegu\xc3\xa9 el 1907 i provoc\xc3\xa0 una minva en les poblacions del cranc que habitava la zona, A. astacus. El 95% de les seves poblacions han desaparegut en els \xc3\xbaltims 100 anys. A Espanya es registr\xc3\xa0 una alta mortalitat entre els crancs de potes blanques del riu Duero l'any 1958, probablement a causa de l'afanomicosi. L'any 1971 es detectaren els primers casos a Noruega, el 1981 a Gran Bretanya, el 1984 a Turquia i el 1987 a Irlanda. Des d'aleshores, s'ha est\xc3\xa8s arreu d'Europa._NEWLINE_Les esp\xc3\xa8cies de crancs de riu europees, australianes, de Nova Guinea i japoneses s\xc3\xb3n molt vulnerables a la malaltia. Es veuen afectats per A. astaci el cranc Astacus astacus, el cranc A. leptodactylus),  el cranc de potes blanques (Austropotamobius pallipes) i el cranc A. torrentium. Tamb\xc3\xa9 poden contraure la malaltia els crancs de l'esp\xc3\xa8cie Cambaroides japonicus, originaris del Jap\xc3\xb3, i els de l'esp\xc3\xa8cie Cherax papuanus, originaris de Nova Guinea, aix\xc3\xad com el cranc xin\xc3\xa8s (Eriocheir sinensis). Alguns experiments han revelat que les esp\xc3\xa8cies pertanyents al g\xc3\xa8nere Cherax s\xc3\xb3n molt vulnerables a l'afanomicosi.\n_START_SECTION_\nDiagn\xc3\xb2stic\n_START_PARAGRAPH_\nExisteixen diversos m\xc3\xa8todes per detectar la malaltia. Un d'ells es basa en observacions directes dels llits de les masses d'aigua quan es constata la pres\xc3\xa8ncia d'una gran quantitat de crancs morts. Tamb\xc3\xa9 s'identifica quan s'observen comportaments estranys en els animals, com ara moviments descoordinats o activitat di\xc3\xbcrna (els crancs s\xc3\xb3n organismes nocturns). Tanmateix, el simple fet de constatar la mort de crancs no \xc3\xa9s suficient per diagnosticar la malaltia, car la contaminaci\xc3\xb3 de l'aigua tamb\xc3\xa9 pot ser-ne una altra causa._NEWLINE_Tamb\xc3\xa9 es pot diagnosticar basant-se en l'observaci\xc3\xb3 de les cut\xc3\xadcules dels crancs. Amb un microscopi estereosc\xc3\xb2pic poden observar-se hifes marronoses a la cut\xc3\xadcula d'exemplars infectats. Amb un microscopi compost tamb\xc3\xa9 poden detectar-se esporangis d'Aphanomyces astaci._NEWLINE_Un altre m\xc3\xa8tode consisteix a utilitzar la t\xc3\xa8cnica de la reacci\xc3\xb3 en cadena de la polimerasa (PCR), que preferiblement es duu a terme en crancs moribunds o que portin menys de 24 hores morts abans de realitzar l'assaig. Aquests requisits tamb\xc3\xa9 s'apliquen si es vol a\xc3\xafllar el patogen. Per fer-ho s'utilitza un medi de cultiu que contingui \xc3\xa0cid oxol\xc3\xadnic, penicil\xc2\xb7lina, extracte de llevat i glucosa.\n_START_SECTION_\nMesures de prevenci\xc3\xb3\n_START_PARAGRAPH_\nCom que els crancs de riu americans s\xc3\xb3n portadors d'A. astaci, una mesura per evitar la propagaci\xc3\xb3 de la malaltia \xc3\xa9s no introduir aquesta esp\xc3\xa8cie a nous trams de riu. Alguns llocs, com l'Arag\xc3\xb3, intenten evitar-ho prohibint la venda de crancs americans vius. Com que algunes esp\xc3\xa8cies, incloent-hi els crancs de riu americans, resisteixen un cert temps a fora de l'aigua, tamb\xc3\xa9 es recomana matar-los en el moment de pescar-los per evitar que s'escapin a altres masses d'aigua on encara no hagi arribat la malaltia. Als trams de riu on es puguin pescar crancs com el cranc de riu americ\xc3\xa0 o el cranc senyal tamb\xc3\xa9 es recomana desinfectar tots els utensilis de pesca per evitar la propagaci\xc3\xb3 de l'afanomicosi. Una mesura que ha demostrat ser efica\xc3\xa7 per evitar l'aven\xc3\xa7 de poblacions de crancs al\xc2\xb7l\xc3\xb2ctons a nous trams de riu \xc3\xa9s la construcci\xc3\xb3 de dics de contenci\xc3\xb3."